ປ. ທຣຳ ກ່າວພາດພິງ ການໂຈມຕີ ໃນ ສະວີເດັນ ທີ່ເຮັດໃຫ້ພວກຜູ້ຄົນ ງົງກັນໄປທົ່ວ
ທ່ານທຣຳ ບໍ່ໄດ້ກ່າວໃຫ້ລາຍລະອຽດ ກ່ຽວກັບຄຳເຫັນ ຄົນເຂົ້າເມືອງ ແລະ ສະວີເດັນ ຈົນຮອດແລງວັນ ອາທິດວານນີ້ ເວລາທ່ານຂຽນລົງທາງ Twitter.
ມີການໂຈມຕີ ຂອງພວກກໍ່ການຮ້າຍ ຢູ່ໃນປະເທດ ສະວີເດັນ ເມື່ອວັນສຸກຜ່ານມາບໍ່? ບໍ່ມີ ແຕ່ປາກົດວ່າ ປະທານາທິບໍດີ ສະຫະລັດ ດໍໂນລ ທຣຳ ໄດ້ສະເໜີແນະ ວ່າ ມີແທ້ ທີ່ເຮັດໃຫ້ ຊາວສະວີເດັນ ພາກັນງົງກັນໄປ ໂດຍອັນທີ່ຜູ້ນຳ ຂອງອາເມຣິກາຄົນໃໝ່ ອາດພຽງພາດພິງເຖິິງເທົ່ານັ້ນ ໃນຄຳເຫັນຂອງທ່ານ ໃນທັນທີທັນໃດນັ້ນ ຢູ່ທີ່ການໂຮມຊຸມນຸມໂຄສະນາ ໃນວັນເສົາຜ່ານມາ ໃນລັດ Florida ທ່ານທຣຳ ໄດ້ ພາດພິງເຖິງ ການໂຈມຕີກໍ່ການຮ້າຍຕ່າງໆ ທີ່ຜ່ານມາ ໃນຢູໂຣບ ທີ່ໄດ້ເຊື່ອມໂຍງ ຕໍ່ການເປີດຊາຍແດນຮັບເອົາຄົນເຂົ້າເມືອງ ໂດຍກ່າວວ່າ ແຕ່ວ່າ ບໍ່ໄດ້ມີເລື່ອງໂດ່ງດັງຫຍັງເລີຍ ທີ່ກ່ຽວຂ້ອງກັບເຫດການກໍ່ການຮ້າຍໃດໆ ໃນຂົງເຂດປະເທດສະແກນດີເນເວຍ ໃນຕອນແລງວັນສຸກຜ່ານມາ ທ່ານທຣຳ ບໍ່ໄດ້ກ່າວໃຫ້ລາຍລະອຽດ ກ່ຽວກັບຄຳເຫັນດັ່ງກ່າວ ຈົນຮອດແລງວັນ ອາທິດວານນີ້ ເວລາທ່ານຂຽນລົງທາງ Twitter ທີ່ເພິ່ນອ້າງໃສ່ການອອກອາກາດ ທາງໂທລະພາບ ຂອງ FOX News ກ່ຽວກັບຄົນເຂົ້າເມືອງ ແລະປະເທດສະວີເດັນ ໃນເວລາດຽວກັນ ຊາວສະວີເດັນ ບາງຄົນກໍພາກັນຫົວຂວັນ ທ່ານທຣຳ ກ່ຽວກັບ ປະຫວັດການໃຊ້ ສື່ສັງຄົມ ເຊັ່ນ ທາງ Twitter ຂອງທ່ານ ໃນຂໍ້ຄວາມທີ່ວ່າ ອະດີດລັດຖະມົນຕີ ການຕ່າງປະເທດຂອງສະວີເດັນ ທ່ານ Carl Bildt ໄດ້ຂຽນລົງ ທາງ Twitter ໂດຍກ່າວວ່າຊາວສະວີເດັນບາງສ່ວນເວົ້າ ຍອກລໍ້ວ່າ ທ່ານທຣຳ ອາດອ້າງອີງເຖິງເລື່ອງ ການລັກເອົາລູກຊີ້ນຈຳນວນຫລວງຫຼາຍ ການເຕືອນໄພຂອງຫິມະເຈື່ອນ ຫຼື ຕຳຫຼວດກຳລັງໄລ່ຈັບ ຄົນຂັບລົດ ໃນລະຫວ່າງ ມຶນເມົາ